作者:韓愈
標題:鬥雞聯句
內容:大雞昂然來，小雞竦而待。——韓愈崢嶸顛盛氣，洗刷凝鮮彩。——孟郊高行若矜豪，側睨如伺殆。——韓愈精光目相射，劍戟心獨在。——孟郊既取冠為胄，複以距為鐓。天時得清寒，地利挾爽塏。——韓愈磔毛各噤z9，怒癭爭碨磊。俄膺忽爾低，植立瞥而改。——孟郊腷膊戰聲喧，繽翻落羽皠。中休事未決，小挫勢益倍。——韓愈妒腸務生敵，賊性專相醢。裂血失鳴聲，啄殷甚饑餒。——孟郊對起何急驚，隨旋誠巧紿。毒手飽李陽，神槌因朱亥。——韓愈惻心我以仁，碎首爾何罪。獨勝事有然，旁驚汗流浼。——孟郊知雄欣動顏，怯負愁看賄。爭觀雲填道，助叫波翻海。——韓愈事爪深難解，嗔睛時未怠。一噴一醒然，再接再礪乃。——孟郊頭垂碎丹砂，翼拓拖錦彩。連軒尚賈餘，清厲比歸凱。——韓愈選俊感收毛，受恩慚始隗。英心甘鬥死，義肉恥庖宰。——孟郊君看鬥雞篇，短韻有可採。——孟郊